Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder - Udkast til Fællesskabets fælles stillingtagen -

(forelagt af Kommissionen)

BEGRUNDELSE

1. Protokol 31 til EØS-aftalen indeholder særlige bestemmelser om samarbejdet mellem Fællesskabet og EFTA-EØS-staterne ud over de fire friheder.

2. Vedlagte udkast til afgørelse truffet af Det Blandede EØS-udvalg har til formål at ændre protokol 31 for at udvide samarbejdet på området energi/støtte til energieffektivitet og vedvarende energikilder i udviklingslande (COOPENER), inden for rammerne af det flerårige program "Intelligent Energi- Europa" (2003-2006), der blev indført ved Europa-Parlamentets og Rådets beslutning nr. 1230/2003/EF af 26. juni 2003. Det udgør derfor retsgrundlaget for EFTA-EØS-staternes deltagelse i fællesskabsprogrammer og -aktioner på COOPENER-området fra den 1. januar 2004.

Dette udkast til afgørelse truffet af Det Blandede EØS-udvalg bør ses i sammenhæng med Det Blandede EØS-udvalgs beslutning nr. 164/2003, vedtaget i november 2003, gennem hvilket alle øvrige dele af det flerårige program "Intelligent Energi-Europa" (2003-2006) blev indarbejdet i EØS-aftalen. "COOPENER"-elementet er blevet forsinket af tekniske grunde, hvilket forklarer udarbejdelsen af dette supplerende udkast til afgørelse truffet af Det Blandede EØS-udvalg.

3. I henhold til artikel 1, stk. 3, litra b), i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på Kommissionens forslag Fællesskabets holdning til sådanne afgørelser.

4. Udkastet til afgørelse truffet af Det Blandede EØS-udvalg forelægges Rådet til godkendelse, hvorefter Kommissionen vil fremlægge Fællesskabets holdning i Det Blandede EØS-udvalg snarest muligt.

Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 86 og 98, og

ud fra følgende betragtninger:

(1) Protokol 31 til aftalen blev ændret ved afgørelse nr. .../... truffet af Det Blandede EØS-udvalg den ... [1].

[1] EUT L [...] af [...], s. [...].

(2) Europa-Parlamentets og Rådets beslutning nr. 1230/2003/EF af 26. juni 2003 om et flerårigt program for tiltag på energiområdet: "Intelligent Energi - Europa" (2003/2006) [2] blev indarbejdet i aftalen ved afgørelse nr. 164/2003 truffet af Det Blandede EØS-udvalg den 7. november 2003 [3].

[2] EUT L 176 af 15.7.2003, s. 29.

[3] EUT L 41 af 12.2.2004, s. 67.

(3) Det er hensigtsmæssigt at udvide de kontraherende parters samarbejde til at omfatte programmets særlige område "COOPENER" og aktioner i forbindelse hermed.

(4) Protokol 31 til aftalen bør derfor ændres med henblik på at muliggøre et sådant udvidet samarbejde fra den 1. januar 2004 -

TRUFFET FØLGENDE AFGØRELSE:

Artikel 1

Følgende led indsættes i afsnit 2e i artikel 14 i protokol 31 til aftalen:

'- EFTA-staterne deltager fra den 1. januar 2004 i det særlige område "COOPENER" og aktioner i forbindelse hermed i henhold til det fællesskabsprogram, der henvises til i afsnit 5 g.'

Artikel 2

Denne afgørelse træder i kraft den [...], forudsat at Det Blandede EØS-udvalg har modtaget alle nødvendige meddelelser, jf. aftalens artikel 103, stk. 1 [4].

[4] [Ingen forfatningsmæssige krav angivet.] [Forfatningsmæssige krav angivet.]

Den anvendes fra den 1. januar 2004.

Artikel 3

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den [...].

På vegne af Det Blandede EØS-udvalg

Formand

Sekretærer for Det Blandede EØS-udvalg